PRACOVNÝ LIST

KRAJINY MIERNEHO PODNEBNÉHO PÁSMA

Prečítaj si text:

STEPI

Stepi sú krajiny s trávnatým porastom, ktoré sa rozprestierajú medzi púšťami a lesmi mierneho pásma. Letá sú tu veľmi teplé a zimy veľmi studené a len málo rastlinstva vydrží tieto zmeny. Spadne tu málo zrážok, ktoré nestačia na rast stromov. Stepi sa v Severnej Amerike nazývajú prérie a v Južnej Amerike pampy. Na stepiach sú úrodné pôdy černozeme. Žijú tu hraboše, sysle, zajace, bažanty a plazy. Mnohé územia boli tiež premenené na poľnohospodársku pôdu. Pestuje sa tu najmä pšenica.

LESY MIERNEHO PÁSMA

Väčšina týchto lesov rastie na severnej pologuli. Je to široký pás lesov, ktorý sa tiahne cez Severnú Ameriky, Európu a Áziu. V teplejších (južnejších) oblastiach ich tvoria lesy listnaté

a v chladnejších (severnejších) oblastiach rastú lesy zmiešané a ihličnaté. Ihličnatý les na severnej pologuli sa nazýva tajga. V listnatých lesoch rastie dub, buk, hrab, javor, lipa, topoľ a vŕba.

V ihličnatých lesoch rastie smrek, jedľa, borovica, smrekovec opadavý. Žije tu jeleň, srna, líška, vlk, divá sviňa, medveď, vtáky.

Ľudia svojou činnosťou zmenili najviac pásmo listnatých lesov. Tieto oblasti patria k najhustejšie zaľudneným oblastiam sveta.

Odpovedz na otázky:

1.Ako sa nazývajú stepi v Severnej Amerike?

2. Rastie buk, dub, javor, hrab v ihličnatých lesoch?

3. Aké sú letá a zimy v oblasti stepí?

4. Vymenuj 5 zvierat, ktoré žijú v oblasti lesov mierneho pásma (v ihličnatých a listnatých lesoch).

5.Ako sa nazývajú stepi v Južnej Amerike?

6. V oblasti stepí sú úrodné pôdy. Ako sa volajú?